AFGØRELSE Nr. 2/95 TRUFFET AF DEN BLANDEDE KOMITÉ EF-ANDORRA af 6. november 1995 om undtagelse fra definitionen af begrebet »varer med oprindelsesstatus«, for at der kan tages hensyn til Fyrstendømmet Andorras særlige situation, hvad angår kvægopdræt (95/502/EF)

DEN BLANDEDE KOMITÉ HAR -

under henvisning til aftalen i form af brevveksling mellem Det Europæiske Økonomiske Fællesskab og Fyrstendømmet Andorra (1), særlig artikel 17, stk. 8, og

ud fra følgende betragtninger:

I overensstemmelse med artikel 11, stk. 2, i aftalen fastlægger tillægget de oprindelsesregler og metoder for administrativt samarbejde, der skal anvendes ved indførsel i Fællesskabet af varer henhørende under kapitel 1 til 24 i det harmoniserede system og med oprindelse i Fyrstendømmet Andorra;

regeringen for Fyrstendømmet Andorra har anmodet om en undtagelse fra de nævnte oprindelsesregler for en del af det kvæg, der opdrættes i dette land, og som ikke kan opfylde de nævnte oprindelsesregler ved anvendelsen af artikel 11, stk. 1, i aftalen; Fyrstendømmet Andorra anmoder om, at dyr, der er født i Fællesskabet og opdrættet i en bestemt periode i Andorra, kan anses for at have oprindelse i Andorra; med henblik på at opretholde det traditionelle kvægopdræt i Fyrstendømmet Andorra bør der indrømmes en undtagelse fra definitionen af begrebet »varer med oprindelsesstatus« for et vist antal enheder pr. år af de pågældende dyr -

TRUFFET FØLGENDE AFGØRELSE:

Artikel 1

1. Som undtagelse fra oprindelsesreglerne i artikel 1 i tillægget til aftalen betragtes de levende dyr, der er anført i bilaget til denne afgørelse, som varer med oprindelse i Fyrstendømmet Andorra, når det drejer sig om dyr med oprindelse i Fællesskabet, hvis levende vægt ved indførsel i Fyrstendømmet Andorra er under 80 kg, og som er blevet opdrættet i Andorra i mindst otte måneder, med forbehold af de i denne afgørelse anførte bestemmelser.

2. Som bevis for dyrenes fællesskabsoprindelse anvendes det oprindelsescertifikat, der er fastsat i artikel 48 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (2). I henhold til artikel 5 i Rådets direktiv 92/102/EØF af 27. november 1992 om identifikation og registrering af dyr (3) skal dette certifikat indeholde en nøje beskrivelse af dette individuelle identifikationsmærke, som hver kalv er forsynet med.

Artikel 2

Den i artikel 1 omhandlede undtagelse vedrører den årlige mængde levende dyr, der er anført i bilaget til denne afgørelse, udført fra Fyrstendømmet Andorra i perioden fra den 1. juli til den 30. juni det følgende år.

Artikel 3

1. Som undtagelse fra artikel 2, stk. 1, litra b), i tillægget til aftalen skal de dyr, der har opnået oprindelsesstatus i Fyrstendømmet Andorra i medfør at denne afgørelse, ledsages af et varecertifikat EUR.1, hvor der i rubrikken »bemærkninger« anføres datoen for deres indførsel i Fyrstendømmet Andorra og deres vægt ved denne indførsel samt følgende påtegning »Dyr opdrættet i Andorra - afgørelse nr. 2/95. Oprindelsescertifikat nr. . . .«, sammen med en fotokopi af det/de oprindelige certifikat(er).

Ved overgang til fri omsætning i Fællesskabet skal kalvene stadig være forsynet med det individuelle identifikationsmærkning, som fællesskabsmyndighederne har foretaget og anført i oprindelsescertifikaterne.

2. Myndighederne i Fyrstendømmet Andorra foretager kontrol med de i artikel 2 omhandlede udførsler og sender hvert kvartal Kommissionen en opgørelse over de mængder, for hvilke der er udstedt EUR.1 varecertifikater på grundlag af denne afgørelse.

Artikel 4

Denne afgørelse anvendes fra den første dag i måneden efter den måned, hvor den vedtages af Den Blandede Komité.

Udfærdiget i Bruxelles, den 6. november 1995.

For Den Blandede Komité

Albert PINTAT

Formand

(1) EFT nr. L 374 af 31. 12. 1990, s. 13.

(2) EFT nr. L 253 af 11. 10. 1993, s. 1.

(3) EFT nr. L 355 af 5. 12. 1992, s. 32.

BILAG

>TABELPOSITION>